पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। शहरी क्षेत्रों में सार्वजनिक, चैरिटेबल और सामाजिक संस्थाओं को रियायती दरों पर जमीन आवंटन करने के मामले में राज्य सरकार ने हाउसिंग बोर्ड की मनमानी पर रोक लगा दी है। इसके लिए नगरीय विकास विभाग ने मंत्रिमंडल से अनुमोदित जमीन आवंटन नीति में संशोधन किया है। अब हाउसिंग बोर्ड शहरी क्षेत्रों में प्रचलित आवंटन दर से कम कीमत पर किसी भी संस्था को जमीन का आवंटन नहीं कर सकेगा।
नगरीय विकास विभाग के अतिरिक्त मुख्य सचिव जी. एस. संधू ने बताया कि अगर हाउसिंग बोर्ड किसी संस्था को प्रचलित आवंटन दर अथवा आरक्षित दर से कम राशि पर जमीन आवंटित करना चाहता है तो इसके लिए उसे राज्य सरकार की अनुमति लेनी होगी। इसी तरह बोर्ड अब कहीं भी 5000 वर्गमीटर से ज्यादा भूमि किसी संस्था को आवंटित नहीं कर सकेगा। निर्धारित सीमा से ज्यादा भूमि आवंटन के लिए उसे राज्य सरकार की अनुमति लेनी होगी।
अभी यह थी व्यवस्था:
अभी 19 अप्रैल, 2011 की आवंटन नीति के तहत हाउसिंग बोर्ड को शहरी क्षेत्रों में सार्वजनिक, चैरिटेबल और सामाजिक संस्थाओं को 10,000 वर्गमीटर तक जमीन आवंटित करने का अधिकार है। जमीन के लिए बोर्ड की सामान्य प्रचलित आवंटन दर संस्थानिक दर प्लस 25 प्रतिशत राशि है। नए निर्देशों के तहत संस्थानिक आवंटन दर में 25 प्रतिशत राशि जोड़कर प्रचलित आवंटन दर मानी जाएगी अथवा रिजर्व प्राइस इसमें जो भी अधिक हो, उसे ही प्रचलित आवंटन दर माना जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn